**Ταξίδι στον όμορφο ελληνικό βορρά - 2**

Διασχίζοντας τη Γέφυρα Σπυρίδωνος Τρικούπη, που συνδέει το Ρίο με το Αντίρριο, η υπέροχη θέα προκαλεί δέος σε σένα και τα διόδια των 13,50 ευρώ ανά κατεύθυνση σοκ στο… πορτοφόλι σου! Γρήγορα, όμως, ξεχνάς το υψηλό κόστος αφού το εντυπωσιακό αυτό μεγάλο έργο μειώνει αφάνταστα το χρόνο διαδρομής.

Προορισμός μας τα Λουτρά Λουτρακίου Αριδαίας κάπου 450 χιλιόμετρα μακριά.

Ακολουθήσαμε την Ιόνια Οδό με κατεύθυνση τα Ιωάννινα. Πρόκειται για ένα ακόμα νέο και καταπληκτικό αυτοκινητόδρομο που συγκαταλέγεται στους καλύτερους της Ευρώπης.

**ΜΕΡΙΚΑ ΣΤΟΙΧΕΙΑ**

Όπως αναφέρει η ιστοσελίδα Υποδομών, «συνολικά όλος ο αυτοκινητόδρομος των 196 χιλιομέτρων περιλαμβάνει ανάμεσα σε άλλα:

* 4 σήραγγες διπλής κατεύθυνσης, συνολικού μήκους 11,2 χλμ.
* 4 γέφυρες, συνολικού μήκους περίπου 7 χλμ.
* 77 κάτω & 24 άνω διαβάσεις
* 3 Κέντρα Λειτουργίας και Συντήρησης

Με την κατασκευή της Ιόνιας Οδού το δρομολόγιο Αθήνα-Ιωάννινα (405χλμ) καλύπτεται σε μόλις 3 ώρες και 30 λεπτά (έναντι 6 ωρών), το Πάτρα-Ιωάννινα (207χλμ) σε μόλις 100 λεπτά, το Θεσσαλονίκη-Πάτρα (500χλμ) σε 4 ώρες και 30 λεπτά ενώ Ναύπακτος, Μεσσολόγγι, Αγρίνιο, Άρτα, Ιωάννινα, γίνονται προαστιακές αποστάσεις αλλάζοντας τα δεδομένα.

Μεγάλη ωφελημένη και η Ηγουμενίτσα με το λιμάνι της που πλέον θα απέχει από την Αθήνα μόλις 4 ώρες δημιουργώντας νέες συνθήκες ανάπτυξης για την ευρύτερη περιοχή…»

Η Ιόνια Οδός, διαθέτει σε όλο της το μήκος 2 λωρίδες κυκλοφορίας και Λωρίδα Έκτακτης Ανάγκης ανά ρεύμα κυκλοφορίας, Σταθμούς Εξυπηρέτησης Αυτοκινητιστών, χώρους προσωπικής υγιεινής (που θυμίζουν ξενοδοχείο), 24ωρη οδική βοήθεια κ.α.

Στην ιστοσελίδα τονίζεται ακόμα ότι «το μεγαλύτερο τεχνικό έργο είναι η Σήραγγα Κλόκοβας μήκους 3χλμ, με τη διάνοιξη να γίνεται στο χρόνο ρεκόρ των 13 μηνών, το γρηγορότερο στην Ελλάδα και έναν από τους γρηγορότερους χρόνους στην Ευρώπη και σε ολόκληρο τον κόσμο (ως οδική σήραγγα)…»

**ΠΡΟΣ ΙΩΑΝΝΙΝΑ**

Σε ένα τόσο σύγχρονο δρόμο το όριο ταχύτητας είναι 130 χιλιόμετρα την ώρα και όταν το φθάσεις έχεις την ψευδαίσθηση ότι το αυτοκίνητο δεν κινείται!

Έτσι λοιπόν, χωρίς να το καταλάβουμε, διασχίσαμε τη διαδρομή Πάτρα – Ιωάννινα μέσα σε μία ώρα και 45 περίπου λεπτά!

Το ταξίδι μας είχε αρχίσει από την Κεφαλλονιά στις 8 το πρωί. Η ώρα πλησίαζε δύο και αποφασίσαμε να σταματήσουμε για λίγο ξεμούδιασμα και φαγητό. Κοντά στην πανέμορφη Λίμνη υπάρχει ένα υπέροχο στέκι με απίστευτα νόστιμο παραδοσιακό γιαννιώτικο φαγητό γι’ αυτό και το επισκεπτόμαστε κάθε φορά που θα βρεθούμε στην πρωτεύουσα της Ηπείρου. Το ζευγάρι των συνταξιδιωτών μας Άγγλων φίλων, όντας λάτρεις της ελληνικής κουζίνας, «τρελάθηκαν». Ο Ντέιβιντ χαρακτήρισε τη γαστρονομική εμπειρία «πανδαισία γεύσεων»!

Όταν περνάς καλά η ώρα περνάει απίστευτα γρήγορα. Ήταν ήδη 4 το απόγευμα και μπροστά μας είχαμε άλλα 250 χιλιόμετρα μέχρι το σημερινό προορισμό μας.

Διασχίσαμε και πάλι τον κεντρικό δρόμο των Ιωαννίνων μέχρι τον κόμβο της Εγνατίας – άλλον ένα εντυπωσιακό αυτοκινητόδρομο που ξεκινάει από την Ηγουμενίτσα στην Δυτική Ελλάδα και φτάνει μέχρι τον Έβρο στα ελληνοτουρκικά σύνορα. Η Ήπειρος είναι γεμάτη βουνά γι’ αυτό και η Εγνατία Οδός είναι γεμάτη σήραγγες και γέφυρες. Καθώς οδηγείς μπαίνεις στον πειρασμό να τις μετράς αλλά μετά από λίγο εγκαταλείπεις την προσπάθεια. Χάνεις το λογαριασμό!

Όταν δεν βρίσκεσαι μέσα σε σήραγγα, απολαμβάνεις μια θέα συγκλονιστική. Χωριουδάκια «σκαρφαλωμένα» πάνω σε απόκρημνες πλαγιές, χιονισμένες βουνοκορφές, καταπράσινες πεδιάδες και βαθειά φαράγγια. Καθώς το αυτοκίνητο «καταβροχθίζει» τα χιλιόμετρα η εναλλαγή του τοπίου είναι απερίγραπτη!

Κάπου 160 χιλιόμετρα από τα Ιωάννινα εγκαταλείπουμε την Εγνατία Οδό και περνώντας κοντά από την Πτολεμαϊδα συνεχίζουμε το ταξίδι μας προς την Έδεσσα. Η ώρα έχει περάσει και θέλουμε να φθάσουμε στα Λουτρά Λουτρακίου ή Πόζαρ, όπως ήταν παλιότερα γνωστά, πριν σκοτεινιάσει.

Η συνέχεια του οδοιπορικού μας, την ερχόμενη εβδομάδα.

Να περνάτε καλά.

**Γιώργος Μεσσάρης**

**ΣΤΙΣ ΦΩΤΟΓΡΑΦΙΕΣ: Α. Άποψη της Ιόνιας Οδού, ενός σύγχρονου αυτοκινητόδρομου. Β. Η γραφική Λίμνη Παμβώτιδα στα Γιάννενα.**

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση και εγώ θα το μεταβιβάσω: [georgemessaris@gmail.com](mailto:georgemessaris@gmail.com)
* **Μία από τις τελευταίες παραγωγές ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/παραγγελιεσ) **ή επικοινωνήσετε με τον ίδιο στην προαναφερόμενη ηλεκτρονική διεύθυνση.**